ธปท.เผยดัชนีความเชื่อมั่นทางธุรกิจมิ.ย.อยู่ที่ 49.1 ลดลง
ธปท.เผยดัชนีความเชื่อมั่นทางธุรกิจประจำเดือนมิ.ย. ลดลงมาที่ 49.1 จากเดิม 50.3 
20 มี.ค. 2560

ธนาคารแห่งประเทศไทย (ธปท.) ระบุว่า ในเดือนมิถุนายน 2558 ดัชนีความเชื่อมั่นทางธุรกิจลดลงจากเดือนก่อนที่ระดับ 50.3 มาอยู่ที่ระดับ 49.1 รวมถึงดัชนีที่ปรับฤดูกาลแล้วยังคงต่ำกว่าระดับ 50 จากองค์ประกอบย่อยทางด้านคำสั่งซื้อในประเทศและต่างประเทศ การผลิต และการลงทุนโดยเฉพาะการลงทุนเพื่อขยายกำลังการผลิต ตามความกังวลของผู้ประกอบการต่อการฟื้นตัวของเศรษฐกิจในประเทศ และภาวะส่งออกที่อ่อนแอจากเศรษฐกิจคู่ค้าที่ฟื้นตัวช้า โดยเฉพาะผู้ประกอบการในภาคอุตสาหกรรม
ขณะที่ความเชื่อมั่นของผู้ประกอบการในภาคที่มิใช่อุตสาหกรรมปรับดีขึ้นเล็กน้อยจากผู้ประกอบการในภาคการค้า และภาคอสังหาริมทรัพย์เป็นสำคัญ ทั้งนี้ผู้ประกอบการส่วนใหญ่เห็นว่า ความต้องการจากตลาดในประเทศต่ำยังคงเป็นข้อจำกัดสำคัญอันดับ 1 ในการดำเนินธุรกิจ
ส่วนอีก 3 เดือนข้างหน้า แม้ว่าผู้ประกอบการส่วนใหญ่ประเมินว่า ภาวะทางธุรกิจจะดีขึ้นจากปัจจุบัน สะท้อนจากดัชนีฯ ที่อยู่เหนือระดับ 50 แต่สัดส่วนของผู้ที่ประเมินว่าภาวะทางธุรกิจจะดีขึ้นปรับลดลงติดต่อกันเป็นเดือนที่สอง และต่ำกว่าค่าเฉลี่ยในอดีต ทั้งผู้ประกอบการในภาคอุตสาหกรรม และมิใช่อุตสาหกรรม โดยดัชนีฯ ปรับลดลงจาก 52 มาอยู่ที่ 51 ในเดือนนี้สะท้อนความกังวลที่เพิ่มขึ้นต่อความชัดเจนในการฟื้นตัวของภาวะเศรษฐกิจในระยะต่อไป